SKRIFTLIG FORESPØRGSEL E-1104/02

af Isidoro Sánchez García (ELDR) til Rådet

(18. april 2002)

Om: Politiske foranstaltninger med henblik på at skabe afklaring af situationen mellem De Kanariske Øer og Marokko

Det er en indiskutabel kendsgerning, at De Kanariske Øer befinder sig nær det afrikanske fastland (Marokko, Sahara og Mauretanien) og at De Kanariske Øer er europæisk område, idet de udgør en autonom region inden for den spanske stat, og dette skal der tages hensyn til ved anvendelsen af de fællesskabsbestemmelser, som findes i traktaterne. Det samme er tilfældet i forbindelse med overholdelse af de forpligtelser og tilsagn, der er resultatet af de internationale aftaler og traktater, som EU har indgået, især når der er tale om områder, der befinder sig i nærheden af De Kanariske Øer, som Marokko og Mauretanien.

Det er desuden en kendsgerning, at EF-traktatens artikel 299, stk. 2, indeholder juridiske bestemmelser til fordel for randområderne i EU, som sætter Rådet i stand til at vedtage særlige foranstaltninger på det økonomiske, handelsmæssige og finansielle område. På denne måde kan de pågældende områder imødegå mange problemer, som i De Kanariske Øers tilfælde skyldes en række omstændigheder, f.eks. at øerne befinder sig uden for EU's ydre grænser, den geografiske nærhed til en anden verdensdel samt fjern beliggenhed og økarakter. Der er imidlertid også andre områder, hvor der opstår yderligere problemer, først og fremmest i forbindelse med den ulovlige indvandring og i anden række efterforskning efter og udvinding af naturlige ressourcer, hvor der ikke træffes særlige foranstaltninger fra EU-institutionernes side for at afhjælpe disse samfundspolitiske funktionsforstyrrelser.

Dette hul i lovgivningen bør af Rådets formandskab tages op på fællesskabsniveau, så der kan findes en løsning på denne form for problemer, der typisk er konfliktbetonede, som det for øjeblikket er tilfældet med Marokkos holdning, idet landet for det første ikke gennemfører den handlingsplan om migration, som

det har indgået med EU, og for det andet er lemfældig over for den ulovlige udvandring, der udgår fra dets område til De Kanariske Øer. Hertil kommer endelig drøftelserne om de territoriale beføjelser, især vedrørende Spaniens eksklusive økonomiske zone, som i sidste instans hører under EU.

På denne baggrund og under henvisning til artikel 21 i traktaten om Den Europæiske Union, i medfør af hvilken Europa-Parlamentet kan stille spørgsmål til Rådet vedrørende den fælles udenrigs- og sikkerhedspolitik, hvilke foranstaltninger agter Rådet da at træffe for at skabe klarhed om og eventuelt afhjælpe denne abnorme situation mellem De Kanariske Øer, som er en af EU's regioner beliggende i den yderste periferi, og Marokko?

Svar

(3. oktober 2002)

Rådet kan oplyse det ærede parlamentsmedlem om, at spørgsmål vedrørende migration, herunder gennemførelsen af handlingsplanen for Marokko, bliver behandlet i en dialog mellem de marokkanske myndigheder og EU i en arbejdsgruppe vedrørende sociale anliggender og migration, hvis hovedarbejdsområder er lovlig indvandring (integration af indvandrere, lige muligheder), ulovlig indvandring og socioøkonomisk udvikling. Det seneste møde i Gruppen vedrørende Sociale Anliggender og Migration EU-Marokko fandt sted den 12. marts 2002 i Rabat. Ved denne lejlighed understregede den marokkanske delegation, at alle dens sikkerhedstjenester er dybt involveret i bekæmpelse af den ulovlige migration og den mafialignende organiserede menneskesmugling, og opfordrede indtrængende til et altomfattende samarbejde med EU på området på baggrund af fælles ansvar og fælles udvikling. Det har vist sig nødvendigt at styrke de tekniske midler med henblik på at bekæmpe den ulovlige migration og den organiserede menneskesmugling, samt at bidrage til den socioøkonomiske udvikling i de regioner, hvor disse indvandrere kommer fra.

En betydelig del af EU's og medlemsstaternes finansielle samarbejde med Marokko går til projekter i forbindelse med migration, herunder forvaltningen af grænsekontrollen mellem EU og Marokko, som modtager 40 mio. EUR i finansiering fra Meda-midlerne. En ekspertmission med deltagere fra medlemsstaterne og Kommissionen vil besøge Marokko i juli for at evaluere Marokkos konkrete behov. Envidere er Marokko den største bidragsmodtager under budgetpost B7-667, et nyt finansieringsinstrument for projekter vedrørende migration.

Kommissionen fører for tiden sonderende drøftelser med henblik på at indgå en aftale om tilbagetagelse, som ligeledes kan komme til at indeholde bestemmelser om tilbagetagelse af personer fra tredjelande, der bor i medlemsstat uden tilladelse, og som kommer fra Marokko. Selv om Marokko længe har afvist en sådan aftale, viser landet nu sin gode vilje, og de formelle forhandlinger vil snart kunne begynde.

På et mere generelt plan opfordrende Det Europæiske Råd i Sevilla den 21. og 22. juni 2002 Rådet og Kommissionen til at uddybe gennemførelsen af traktatens artikel 299, stk. 2, der anerkender den særlige situation, som regionerne i den yderste periferi befinder sig i, og til at forelægge passende forslag for at tage hensyn til deres særlige behov ved hjælp af forskellige fælles politikker, herunder især transportpolitikken, og i forbindelse med reformen af nogle af disse politikker, navnlig regionalpolitikken.